***DOM ZA STARIJE OSOBE
 „VOLOSKO“ OPATIJA***

***Andrije Štangera 34, Opatija***

 ***IZVJEŠĆE O RADU ZA 2024. GODINU***

***Opatija, siječanj 2025. godine***

***I. UVODNO O RADU DOMA***

 *Dom za starije osobe „Volosko“ Opatija je (u daljnjem tekstu Dom) u 2023. godini pružao uslugu smještaja za starije osobe te izvaninstitucionalnu uslugu pomoći u kući (organiziranje prehrane - dostava gotovih obroka u kuću korisnika). Dom je navedene usluge u 2023. godini pružao sukladno rješenju (licenciji) o ispunjavanju minimalnih uvjeta za pružanje usluge smještaja, socijalnog rada, fizikalne terapije i aktivnog provođenja vremena i radnih aktivnosti za ukupno 122 korisnika, KLASA: UP/I-550-04/14-01/19, URBROJ: 2170/1-10/2-15-4 od 15. travnja 2015. godine i KLASA:UP/I-550-04/14-01/19, URBROJ:2170/1-10/3-20-9 od 16. listopada 2020. godine, KLASA: UP/I-550-04/14-01/19, URBROJ: 2170/1-10/3-21-14 od 14. srpnja 2021., te rješenju (licenciji) o ispunjavanju minimalnih uvjeta za pružanje usluge pomoći u kući (priprema i dostava gotovih obroka u kuće korisnika), KLASA: UP/I-550-04/14-01/7, URBROJ: 2170/1-10/2-14-4 od 20. svibnja 2014. godine. U tijeku je priprema za nove licence .*

 *Usluga stalnog smještaja u 2024. godini obuhvaćala je: stanovanje, prehranu prema utvrđenim normativima za prehranu starijih osoba, zdravstvenu njegu i skrb, socijalni rad, aktivno provođenje vremena i radne aktivnosti, fizikalnu terapiju, pranje i glačanje rublja i posteljine, održavanje čistoće prostora, kulturne sadržaje i ostale usluge utvrđene programom rada Doma.*

*Usluga pomoći u kući u 2024. godini obuhvaćala je pripremu i dostavu gotovih (kuhanih) obroka – ručkova u domove starijih osoba na području grada Opatije i općina Matulji i Lovran, od ponedjeljka do subote.*

 *Osim navedenih usluga, Dom je u 2024. godini pružao i usluge pratnje korisnika pri njihovom odlasku na specijalističke zdravstvene preglede van ustanove.*

*Duhovni sadržaji realizirani su u dogovoru sa Župnikom, a prema potrebama stanara.*

 *Ukupan prostor Doma iznosi 16.717 m2. Od toga na izgrađeni prostor u sva tri objekta iznosi 3.571 m2, a na okoliš i dvorište 13.146 m2, a 543 m2 nalazi se van okoliša Doma na prostoru Tošina. U tijeku su postupci katastarskih izmjena na području Grada Opatije.*

*Dana 29.9.2021. stupio je na snagu zadnji Pravilnik o unutarnjem ustrojstvu i sistematizaciji radnih mjesta, te su do 31.12.2021. usklađeni ugovori zaposlenika.*

*Tijekom 2022. godine upražnjeno je 7 radnih mjesta, 3 njegovateljice, 1 medicinska sestra, 1 skladištar-kućni majstor-dostavljač obroka, 1 financijski knjigovođa (odlazak u mirovinu), 1 šef računovodstva. Primarni razlog odlazaka su male plaće i obim posla, njegovateljice odlaze u zdravstveni sustav.*

*Tijekom 2023. upražnjena su 2 radna mjesta, 1 stručni suradnik- terapeut i 1 čistačica*

*koje su ostvarile pravo na prijevremenu mirovinu.*

 *Tijekom 2024. upražnjeno je 12 radnih mjesta, sporazumni raskidi 9 (6 njegovateljica, 1 medicinska sestra, 2 čistačice), odlazak u mirovinu 1 pomoćna kuharica i 1 medicinska sestra.*

*Dodatno se uočava veći broj bolovanja i dugotrajnih bolovanja zaposlenika, a teško se pronalazi osoblje za rad u domu, što nam doista otežava organizaciju posla i rad. Rast plaća i dalje nije motiv za rad u socijalnoj skrbi. Nažalost naš rad prate predrasude kao i populaciju starije životne dobi.*

***II. UNUTARNJE USTROJSTVO***

*Unutarnjim ustrojstvom osigurava se racionalan i djelotvoran rad u Domu.*

 *Poslovi u Domu, ovisno o broju radnika i tehničkim uvjetima rada, osiguravani su u slijedećim ustrojstvenim jedinicama:*

 *1. Odjel njege i brige o zdravlju, s odsjecima:*

 *- Odsjek zgrade „A“*

 *- Odsjek zgrade „B“*

 *- Odsjek zgrade „C“*

 *2. Odjel pomoćno-tehničkih poslova, s odsjecima:*

 *- Odsjek prehrane*

 *- Odsjek pomoćno-tehničkih poslova*

 *3. Računovodstveno-administrativni poslovi, poslovi socijalnog rada i poslovi aktivnog provođenja vremena i radnih aktivnosti, obavljaju se pod neposrednim rukovođenjem ravnatelja.*

 *Poslovima ustrojstvenih jedinica rukovode voditelji, koji ujedno imaju svoje osnovno zanimanje.*

***III. KAPACITET I BROJ SMJEŠTENIH STANARA***

 *Na dan 31. prosinca 2024. godine u Domu su bila smještena 122 stanara, od čega 63 u stambenom dijelu i 59 u stacionarnom dijelu.*

 *Na listi čekanja nalazi se 883 osoba - podnositelja zahtijeva za smještaj.*

***RAZLOZI ZA SMJEŠTAJ U DOM***

 *Prema izjavama stanara najčešći razlozi za smještaj u ustanovu su:*

|  |  |
| --- | --- |
| *RAZLOZI SMJEŠTAJA U DOM*  | ***BROJ KORISNIKA*** |
| *Bolest i nemoć* | *96* |
| *Invalidnost* | *2* |
| *Poremećeni odnosi u obitelji*  | *2* |
| *Osamljenost* | *13* |
| *Neprimjereni uvjeti stanovanja* | *4* |
| *Ostalo* | *5* |
| *UKUPNO* | *122* |

***BROJ STANARA PREMA NAČINU PLAĆANJA SMJEŠTAJA***

|  |  |  |  |  |  |  |
| --- | --- | --- | --- | --- | --- | --- |
| ***PRAVNI TEMELJSMJEŠTAJA*** | ***PLAĆA******PRORAČUN*** | ***SAMI +******PRORAČUN*** | ***PLAĆAJU******SAMI*** | ***SAMI +******DRUGI*** | ***PLAĆAJU******DRUGI*** | ***UKUPNO*** |
| *Rješenje Zavoda* | *7* |  *6* |  *5* | *1* | *-* |  *19* |
| *Ugovor* | *-* | *-* |  *55* |  *21* | *27* | *103* |
| *Ukupno* | *7* |  *6* |  *60* |  *22* | *27* | *122* |

 *Najveći broj stanara Doma sami snose troškove smještaja ili uz pomoć obveznika uzdržavanja i ugovornih obveznika. Broj onih koji mogu ostvariti pravo na smještaj i podmirenje troškova u cijelosti ili samo razlike smještaja temeljem rješenja Zavoda za socijalnu skrb je sveukupno 29, a stvarnih je trenutno 19.*

***BROJ STANARA PREMA DOBI, SPOLU I POKRETNOSTI***

|  |  |  |  |  |  |  |
| --- | --- | --- | --- | --- | --- | --- |
| Dob | ***I stupanj usluge******Pokretni*** | ***II stupanj usluge******Teže pokretni*** | ***III stupanj usluge******Nepokretni*** | ***IV stupanj usluge******Alz.demencija i dr.demencije*** | ***UKUPNO*** | ***%*** |
| *M* | *Ž* | *∑* | *M* | *Ž* | *∑* | *M* | *Ž* | *∑* | *M* | *Ž* | *∑* | *M* | *Ž* | *∑* | *%* |
| *65-69* | *-* | *-*  | *-* | *-* | *-* | *-* | *-* | *-* | *-* | *-* | *1* | *1* | *-* | *1* | ***1*** | ***0,82*** |
| *70-74* |  *-*  | *-* | *-* | *1* | *-* | *1* | *3* | *-* | *3* | *3* | *-* | *3* | *7* | *-* | ***7*** | ***5,74*** |
| *75-79* | *1* | *-* | *1* | *2* | *7* | *9* | *3* | *7* | *10* | *2* | *2* | *4* | *8* | *16* | ***24*** | ***19,67*** |
| *80-84* | *1* | *2* | *3* | *5* | *3* | *8* | *2* | *6* | *8* | *3* | *3* | *6* | *11* | *14* | ***25*** | ***20,49*** |
| *85-89* | *2* | *1* | *3* | *4* | *4* | *8* | *3* | *14* | *17* | *1* | *5* | *6* | *10* | *24* | ***34*** | ***27,87*** |
| *90-94* | *-* | *3* | *3* | *1* | *-* | *1* | *5* | *11* | *16* | *1* | *5* | *6* | *7* | *19* | ***26*** | ***21,31*** |
| *95-99* | *-* | *-* | *-* | *1* | *1* | *2* | *-* | *3* | *3* | *-* | *-* | *-* | *1* | *4* | ***5*** | ***4,10*** |
| *UKUPNO* | ***4*** | ***6*** | ***10*** | ***14*** | ***15*** | ***29*** | ***16*** | ***38*** | ***57*** | ***10*** | ***16*** | ***26*** | ***44*** | ***78*** | ***122*** | ***100,00*** |

*Iz tablice je vidljivo kako se većina stanara nalazi u starosnoj grupi od 80-84, 85-89 i 90-94 godina – ukupno 85 osoba ili 69,67% . Većinu populacije korisnika smještenih u našoj ustanovi čine žene – 78 stanarki ili 63,93%, a manji dio muškarci – 44 stanara ili 36,07%.*

*Općenito je uočljiv trend starenja cjelokupne populacije i to se odražava i na životnu dob naših stanara, jer na smještaj dolaze u pravilu sve starije i bolesnije osobe. Brinemo o 57 osoba u III. i 26 osoba u IV. stupnju usluge (68,03%) i taj se broj povećava.*

***IV. IZVANINSTITUCIONALNA SKRB***

 *Uz redovitu skrb o smještenim stanarima, Dom osigurava i topli obrok – ručak za prosječno 56 vanjskih korisnika, kojima se obroci dostavljaju na područje Grada Opatije i općina Matulji i Lovran. Koregirana je cijena obroka od 1. studenog 2024.g. zbog povećanih troškova i stalnog rasta cijena hrane i energenata.*

***V. SOCIJALNI RAD***

 *U Odjelu socijalnog rada u protekloj godini obavljali su se redovito i slijedeći poslovi:*

 *- poslovi koji prethode prijemu novih stanara u Dom podrazumijevali su aktivan rad u Komisiji za prijem i otpust korisnika uz vođenje zapisnika, suradnju s Hrvatskim zavodom za socijalni rad- Područni ured Opatija oko smještaja, svakodnevni rad sa strankama u svrhu davanja informacija o smještaju i mogućnostima smještaja uz prateću pisanu dokumentaciju i davanje potrebnih obrazaca, telefonske informativne razgovore, pozivanje na smještaj prema listi čekanja, te obavljanje uvodnih razgovora s budućim stanarom o samom smještaju i svemu što osobu ili rodbinu interesira vezano uz sam smještaj, život u Domu i realizaciju konkretnih pitanja,*

 *- poslovi vezanih uz prijam novih stanara u Dom odnosili su se na popunjavanje i vođenje propisane dokumentacije vezane uz prijem novog stanara (osobni list, matična knjiga, priprema ugovora o smještaju), unos i kompjutorsku obradu podataka o novom stanaru u okviru programa Dogma, upoznavanje stanara s drugim stanarima, upoznavanje s novim životnim prostorom, načinom funkcioniranja Doma i kućnim redom, brigu o adaptaciji u novom ambijentu i novom načinu života, uvođenje novih stanara u neke od brojnih sadržaja i aktivnosti – sportskih, kulturnih, radnih, kreativnih, osluškujući interese i želje dotičnog stanara, inzistiranje na učestalim kontaktima s djecom i rodbinom novog stanara u svrhu bolje suradnje i lakše adaptacije,*

*- svakodnevni individualni rad s stanarima prema individualnom planu i potrebama obavljao se kako bi se stanarima olakšao svakodnevni život, osigurala im se sigurna i atmosfera podrške, te podigla kvaliteta života,*

*- pomoć i rješavanje čestih konfliktnih situacija među stanarima, te premještaj iz sobe u sobu zbog neslaganja ili promjena u zdravstvenom stanju stanara, dio su tih poslova.*

 *Pružane su različite pomoći stanarima, kao pomoć u realizaciji njihovih prava iz korisnika, likvidacija mirovina, ishođenje osobnih isprava, pomoć pri ostvarivanju svih drugih prava, opomene i dogovori s stanarima dužnicima itd..*

 *Provođen je grupni rad s stanarima po zgradama ili interesnim grupama s ciljem uključivanja korisnika u odlučivanje i kreiranje svakodnevnog života, što znači omogućiti korisnicima konkretnu aktivnost u „svom Domu“, nasuprot pasivnom korištenju prostora i usluga, a koji rezultira obostranom korišću i zadovoljstvom, npr. osmišljavanje grupa i sadržaja slobodnih aktivnosti, odabirali su izrađivanje suvenira, čestitki, ukrasa i nakita u kreativnoj radionici, njegovanje malih vrtova, cvjetnjaka, briga i uređenje zelenih površina oko Doma, njegovanje sobnih biljaka….*

 *Tijekom 2024. godine u stručnom radu naglasak se stavljao na pružanje psihosocijalne podrške stanarima individualnim i grupnim radom.*

 *Povjerenstvo za utvrđivanje stupnja njege održavalo je redovite sastanke radi pružanja odgovarajuće njege korisnicima.*

*Novi Pravilnik o pružanju usluge pomoći u kući stupio ja na snagu dana, 18.07.2024.godine.*

*Novi Pravilnik o prijemu i otpustu korisnika stupio je na snagu dana, 26.12.2024.g., te se od tada postupa po istima.*

 *Socijalna radnica aktivno sudjeluje u pripremi i vođenju sastanaka E-Qalina (socijalna radnica je moderator), te sudjeluje u grupi vodstvo.*

***VI. RADNO OKUPACIJSKE AKTIVNOSTI I ORGANIZIRANJE***

***SLOBODNOG VREMENA STANARA***

Aktivnosti su provedene u skladu s Planom i programom Doma za starije osobe „Volosko“ Opatija, za 2024. godinu:

***Tablica Zgrada A***

|  |  |  |  |
| --- | --- | --- | --- |
| ***VRSTA AKTIVNOSTI*** | ***AKTIVNE STANARKE (Ž)*** | ***AKTIVNI STANARI (M)*** | ***PROVOĐENJE AKTIVNOSTI (svakodnevno, tjedno, mjesečno, prigodno)*** |
| *Kreativne radionice* *(crtanje, bojanje, izrada, ukrasnih i uporabnih predmeta, kaširanje...)* |  *15* |  *5* | *prigodno* |
| *Domska biblioteka - pomoć u razmjeni knjiga, čitanje tjednog tiska (Novi List, Opatija, Glorija, Story...)* |  *5* |  *1* | *tjedno* |
| *Uređenje okoliša - čišćenje, sadnja cvijeća, zalijevanje* |  *1* |  *-* | *svakodnevno* |
| *Pomoć u dnevnim aktivnostima (skupljanje suđa nakon obroka)* |  *2* |  *-* | *svakodnevno* |
| *Sveta misa u Domu* |  *10-15* |  *5-8* | *prigodno* |
| *Uređenje oglasne ploče s prigodnim temama* |  *10-12* |  *2-4* | *prigodno* |
| *Šetnje s korisnicima* |  *8-10* |  *3-4* | *povremeno* |
| *Proslave rođendana* |  *10-15* |  *5-10* | *1x mjesečno* |
| *Gostovanja u Domu (posjeti učenika, udruga, muzičari)* |  *15-20* |  *8-10* | *prigodno* |
| *Obilježavanje važnijih datuma(Maškare, Dan žena, Međunarodni dan starijih osoba, Svi Sveti, Martinje, Božić, Nova Godina..)* |  *20-25* |  *8-10* | *prigodno* |
| *Art terapija* |  *6-8* |  *2-3* | *povremeno* |

***Tablica Zgrada B***

|  |  |  |  |
| --- | --- | --- | --- |
| ***VRSTA AKTIVNOSTI*** | ***AKTIVNE STANARKE (Ž)*** | ***AKTIVNI STANARI (M)*** | ***PROVOĐENJE AKTIVNOSTI******(svakodnevno, tjedno, mjesečno, prigodno)*** |
| *Kreativne radionice (crtanje, bojanje, izrada, ukrasnih i uporabnih predmeta, kaširanje...)* |  *7* |  *3* | *prigodno* |
| *Domska biblioteka - pomoć u razmjeni knjiga, čitanje tjednog tiska(Novi List, Opatija, Glorija, Story ...)* |  *4* |  *2* | *svakodnevno* |
| *Uređenje okoliša- čišćenje, sadnja cvijeća, zalijevanje* |  *6* |  *2* | *svakodnevno* |
| *Pomaganje u dnevnim aktivnostima (nošenje obroka, skupljanje suđa nakon obroka, brisanje stolova, odlazak u ljekarnu...)* |  *2* |  *2* | *svakodnevno* |
| *Proslave rođendana* |  *8-10* |  *5-6* | *1x mjesečno* |
| *Gostovanja u Domu (posjeti učenika, udruge, muzičari)* |  *12-15* |  *8-10* | *prigodno* |
| *Obilježavanje važnijih datuma(Maškare, Dan žena, Međunarodni dan starijih osoba, Svi Sveti, Martinje, Božić, Nova godina..)* |  *12-15* |  *8-10* | *prigodno* |
| *Društvene igre ( čovječe ne ljuti se, karte..) manje skupine* |  *3-4* |  *2* | *povremeno* |
| *Probe zbora „Rose“* |  *1* |  | *1x tjedno* |
| *Uređenje oglasne ploče s prigodnim temama* |  *8* |  *2* | *prigodno* |
| *Art terapija* |  *10-12* |  *-* | *tjedno* |

***Tablica Zgrada C***

|  |  |  |  |
| --- | --- | --- | --- |
| ***VRSTA AKTIVNOSTI*** | ***AKTIVNE STANARKE (Ž)*** | ***AKTIVNI STANARI (M)*** | ***PROVOĐENJE AKTIVNOSTI******(svakodnevno, tjedno, mjesečno, prigodno)*** |
| *Kreativne radionice(crtanje, bojanje, izrada, ukrasnih i uporabnih predmeta, kaširanje...)* |  *8-10* |  *3-4* | *tjedno* |
| *Domska biblioteka - pomoć u razmjeni knjiga, čitanje tjednog tiska (Novi List, Opatija, Glorija, Story ...)* |  *5-8* |  *3* | *tjedno* |
| *Uređenje okoliša- čišćenje, sadnja cvijeća zalijevanje* |  *5-6* |  *2* | *svakodnevno* |
| *Pomaganje u dnevnim aktivnostima (skupljanje suđa nakon obroka, brisanje stolova, brisanje rukohvata, odlazak u ljekarnu i poštu...)* |  *2-3* |  *-* | *svakodnevno* |
| *Pomaganje drugim korisnicima (odlazak u trgovinu)* |  *1* |  *1* | *svakodnevno* |
| *Proslave rođendana* |  *10-15* |  *6-8* | *1x mjesečno* |
| *Gostovanja u Domu (posjeti učenika, udruge, muzičari)* |  *8-10* |  *8-10* | *prigodno* |
| *Obilježavanje važnijih datuma (Maškare, Dan žena, Međunarodni dan starijih osoba, Svi Sveti, Martinje, Božić Nova godina..)* |  *8-10* |  *8-10* | *prigodno* |
| *Društvene igre ( čovječe ne ljuti se, karte, šah, memory..) manje skupine* |  *3-5* |  *2* | *svakodnevno* |
| *Probe zbora „Rose“* |  *6-8* |  *5-6* | *1x tjedno* |
| *Uređenje oglasne ploče s prigodnim temama* |  *6-8* |  *1-2* | *prigodno* |
| *Art terapija* |  *7-10* |  *-* | *tjedno* |

*Poslove radno-okupacijske terapije i organizacije slobodnih aktivnosti obavljale su dvije stručne suradnice – terapeutkinje, jedna radna instruktorica i fizioterapeutkinja, te socijalna radnica.*

*Tijekom godine obilježavali smo sve važnije datume, a povremeno su nam te događaje uljepšavali lokalni celebrity gosti i suradnici: Klapa Baladur, glazbenici Ivan Zorco i Ecio Rundić, Duško Jeličić i Bonaca, Voljen Grbac i Vivien Galeta, Udruga Depaul, Zbor 60+ Crveni križ - Opatija, Klapa Vongola, učenici Osnovne škole „Rikard Katalinić Jeretov“ iz Opatije, dramska sekcija i folklorna grupa Učeničkog doma u Lovranu, Zbor Gimnazije Eugen Kumičić iz Opatije, Vrtićka grupa Girotondo, a posebno nas je obradovalo gostovanje Elvisa Stanića i prijatelja u sklopu odražavanja Liburnija Jazz Festivala. Sva gostovanja popraćena su medijski od portala Pod Učkun net.*

*U okviru aktivnosti organizacije svakog od događaja u Domu, tijekom cijele godine, kreirane su i postavljene na oglasne ploče obavijesti i pozivnice za stanare, u suradnji sa radnom instruktoricom i fizioterapeutkinjom Doma.*

*Nekoliko naših stanara je bilo uključeno i u održavanju 16 Opatijske olimpijade umirovljenika povodom Svjetskog dana Crvenog križa i Tjedna Crvenog križa.*

*Sa našim stanarima i djelatnicima smo bili i na jednodnevnom izletu Krk – Košljun koji je protekao u tradicionalno dobrom raspoloženju i ugodnom i opuštenom druženju.*

*Početkom listopada, u sklopu obilježavanja Međunarodnog dana starijih osoba nekoliko naših stanara je u Gradskoj vijećnici prisustvovalo panel diskusiji na temu „Dostojanstveno starenje: važnost jačanja sustava skrbi i podrške za starije osobe“.*

*U svim našim objektima tim povodom su održani i prigodni koncerti i druženja.*

*Nekoliko stanara je svakodnevno tijekom godine bilo angažirano na održavanju urednosti i čistoće domskog okoliša i zajedničkih prostorija (skupljanje posuđa nakon obroka, zalijevanje cvijeća, grabljanje, metenje terasa, mijenjanje stolnjaka i slično tome). Oni su se uključivali i u sadnju biljaka i cvijeća po svom izboru.*

*U ovom kontekstu, vrtlarska sekcija Crvenog križa Opatija se na jedan dan pridružila našim stanarima u sadnji cvijeća i vrtu objekta C. Kasnije tokom istog popodneva zbor 60+ je nastupao za naše stanare.*

*U kreativnim radionicama sa stanarima izrađivani su prigodni predmeti i ukrasi (ukrasna jaja i košarice za Uskrs, božićne čestitke, rođendanske čestitke za naše stanare, vrećice od lavande iz našeg vrta, primorske kućice na slikarskom platnu koje smo poklanja...)*

*Oslikavali smo i platnene vrećice koje smo kao Božićne poklone podijelili svim našim zaposlenicima i umirovljenim djelatnicima koji su se odazvali našem pozivu za druženje.*

*Povremeno smo krpali odjeću za stanare koji to ne mogu sami, a imaju potrebu za tim.*

*Kako dio stanara redovito prati dnevni i tjedni tisak, novine se ostavljaju i razmjenjuju u dnevnim boravcima tako da su dostupne većem broju korisnika. Onima koji vole čitati, dostupne su knjige iz naše knjižnice, a imaju i mogućnost odlaska u opatijsku knjižnicu.*

*Našim stanarima su na korištenju dva tableta.*

*Jednom mjesečno slavili smo rođendane za sve stanare koji su rođeni u istom mjesecu i svi dobiju rođendanske čestitke koje su izrađene na kreativnim radionicama. Povremeno igramo društvene igre od kojih im je najdraža tombola, a često igraju Memory, karte ili Čovječe ne ljuti se.*

*Svete mise i ispovijedi u objektima A i C održane su povodom Uskrsa I Božića.*

*Aktivan je bio i domski zbor “Rose” kojeg vodi maestro Mladen Žmak, a probe se održavaju svake srijede u tzv. plavom salonu objekta C. Reakcije stanara su izrazito pozitivne.*

*Dio stanara je kroz rad u grupi za samoocjenjivanje uključen u proces uvođenja sustava kvalitete E-Qalin.*

***VII. SUSTAV KVALITETE E – QALIN***

*Kroz primjenu modela E-Qalin preispituju se usluge koje se pružaju i zadovoljstvo tim uslugama, iz perspektive uključenih, promiče se i potiče odgovornost i učenje unutar organizacije kroz samoprocjenu, omogućuje kritički pogled na rad ustanove iz pet perspektiva – stanara, zaposlenih, vodstva, organizacije koja uči i okruženja te se potiče dugoročna orijentacija na radne procese, a ne na odjele i funkcije.*

*Tijekom 2024. je odrađeno:*

* *Analiza i usklađivanje ocjena i prijedloga samoocjenjivačkih grupa u Grupi za razvoj;*
* *Nacrt implementacije prijedloga za poboljšanja/promjene;*
* *Oblikovanje projektnih grupa za provedbu projekata odnosno poboljšanja;*
* *Provedba projekata odnosno poboljšanja;*
* *Provedena je anketa o zadovoljstvu stanara, zaposlenika i rodbine;*
* *Odabrani su kriteriji i skrbnici za analizu i ocjenu stanja za 2024. i 2025. godinu.*

*Prijedlozi doneseni na sastancima za samoocjenjivanje i prihvaćeni od grupe za razvoj su objavljeni na oglasnim pločama na uvid zaposlenicima, a uvijek su dostupne svima u prostoriji voditeljice kvalitete.*

*Odabrani kriteriji za stanare su bili:*

*Transfer, preseljenje, deložacija*

*Navike i životni stil*

*Samoodlučivanje*

*Skrb i njega usmjereni na sposobnosti*

*Praćenje umirućih i zbogom*

*Kriteriji za obradu s djelatnicima su boli:*

*Priznanje i poticaji*

*Suradnja s naglaskom na prihvaćanju različitosti*

*Psihičko zdravlje*

*Kriteriji za rad vodstva su bili:*

*Marketing i lobiranje*

*Komunikacija i rješavanje sukoba*

*Financiranje*

*Marketing ljudskih resursa*

*Razvoj ljudskih resursa*

*Kriterij za okruženje su bili:*

*Suradnja sa mrežnim partnerima i širim društvom*

*Kriterij za organizaciju koja uči je bio:*

*Kontinuirano poboljšanje*

***VIII. ODJEL NJEGE I BRIGE O ZDRAVLJU***

 *Zdravstvene usluge i njega pružaju se 24 sata dnevno.*

 *Pored usluge primarne zdravstvene zaštite, stanari imaju i izabranog stomatologa i okulista. Dom osigurava usluge specijaliste psihijatra, koji jednom mjesečno obilazi stanare, a po potrebi i češće. Na sve potrebne specijalističke preglede osigurava se prijevoz u KBC Rijeka, uz stručnu pratnju ili pratnju rodbine.*

 *Koordinacija cjelokupne skrbi korisnika temeljena je na procjeni u suradnji sa samim korisnicima, članovima obitelji i ostalim zdravstvenim radnicima.*

 *Primjena aktivnosti i intervencija iz područja gerijatrijske zdravstvene njege za sve korisnike provodila se kroz procjenu funkcionalne sposobnosti korisnika u odnosu na fizičku pokretnost i psihičku samostalnost, određivanje stupnja gerijatrijske zdravstvene njege po individualnom gerontološkom pristupu, provođenje 24 - satne njege, higijenu prostora korisnikove neposredne okoline, hranjenje, hidrataciju, podjelu oralne i parenteralne terapije, previjanje, različite medicinsko tehničke zahvate, rano prepoznavanje promjena zdravstvenog statusa korisnika, pravovremeno planiranje intervencija, izradu individualnog plana rada zdravstvene njege za korisnika, te kroz poduzimanje potrebnih intervencija u zdravstvenoj njezi po indikaciji.*

 *Primarnu zdravstvenu zaštitu pruža Dom zdravlja Opatija – ambulanta Volosko s izabranim liječnikom. Zdravstvene usluge u Domu pružaju medicinske sestre i fizioterapeuti prema uputi liječnika.*

*Dom tijekom cijele godine na dnevnoj razini surađuje s ambulantom „Volosko“ i područnim liječnikom obiteljske medicine. Evidentiranje i prenošenje značajnih promjena zdravstvenog stanja korisnika provodilo se elektroničkim, telefonski putem ili odlaskom korisnika na pregled u ordinaciju. Planiranje i provođenje vizite u Domu kroz godinu organizirano je po procijeni liječnika .*

*Kod značajnih akutnih promjena zdravstvenog stanja korisnika tijekom godine potrebna je bila intervencija tima hitne medicinske pomoći.*

*Našim korisnicima osim liječnika obiteljske medicine u primarnoj zdravstvenoj zaštiti osigurana je skrb stomatološke ordinacije i ljekarničke djelatnosti za potrebe narudžbe i nabave lijekova za one lijekove koji zahtijevaju neodgodivu primjenu npr. uključivanje antibiotske terapije ili promjena terapije .*

 *Laboratorijsko uzorkovanje provodilo se ključnim danima u tjednu utorkom i petkom, a po potrebi i češće. U okviru konzilijarne specijalističke zdravstvene zaštite naši su korisnici planirali i koristili usluge Kliničkog bolničkog centra Rijeka, Thalassotherapia Opatija, Klinika za ortopediju Lovran, Thalassotherapia Crikvenica.*

*Palijativna skrb je drugi važan specifičan oblik skrbi koji je u porastu jer korisnici žive s kroničnim bolestima duže vrijeme ili doživljavaju napredovanje bolesti. U ovoj godini mobilni Palijativni timovi po procijeni liječnika obiteljske medicine uključeni su bili u tretmanu naših korisnika pružajući humanu stručnu pomoć teškim, neizlječivim i umirućim stanarima. Uvedena je i evidencija pregleda korisnika Mobilnog tima palijativne skrbi.*

*Odjel je pružao usluge fizikalne terapije prema procjeni korisnikova stanja i utvrđivanje funkcionalnog statusa i planiranja. Rad naših fizioterapeuta je najvećim djelom bio usmjerene na prevenciji oštećenja, funkcionalnih ograničenja, nesposobnosti i ozljeda te unapređenje i održavanje zdravlja kroz vježbe usmjerene na povećanje izdržljivosti. Provedeni su i intenzivirajući fizikalni tretmani za korisnike neposredno nakon operativnih zahvata ili zbog lošeg kondicijskog statusa pri prijemu ili premještaju iz drugih ustanova.
 Određenom broju korisnika s neuromuskulatornim, traumatološkim, ortopedskim degenerativnim, reumatskim oboljenjima odobrena je i provedena usluga fizikalne terapije po preporuci specijaliste fizijatra dolaskom fizioterapeuta iz ustanove koja je ugovorna preko HZZO, a pruža usluge ambulantne fizikalne terapije.*

*Planirane su i provođene grupne vježbe u sva tri objekta po rasporedu.*

*Odjel je pružao pomoć našim korisnicima i u aktivnostima dnevnog života pri pripremi i odlasku korisnika na sva događanja u prostorijama Doma, proslave rođendana, pripremi korisnika za izlete, šetnje, odlaske pedikeru, frizeru, na Svetu Misu.*

 *Odjel je provodio evidenciju i dokumentaciju kupanja za svakog korisnika (III. i IV. stupanj usluge), evidenciju hranjenja, evidenciju podijele terapije, evidencija stolice i temperaturnih lista vodila se za pojedine korisnike ovisno o indikaciji, evidenciju hospitaliziranih korisnika, evidenciju umrlih te plan rada fizioterapeutskih procedura, individualni plan rada za svakog korisnika i evidencija dnevnih aktivnosti i događaja.*

 *Kroz aplikacijski sustav Dogma omogućena je sistematizacija procesa i dokumenata vezanih uz poslove evidencije stanara Doma. Svakodnevnim korištenjem ovog programa omogućeno je zdravstvenim i ostalim stručnim radnicima da sve dokumente i izvješća koji su nužni izrađuju i pohranjuju na jedno zajedničko mjesto. Svakodnevno vođenje zdravstvene dokumentacije omogućilo je kvalitetniju i cjelovitu skrb o pojedinom stanaru.*

*U suradnji s liječnicom obiteljske medicine i područnim epidemiologom nadzirao se rad Povjerenstva za kontrolu infekcija u Domu.*

*Hrvatski zavod za javno zdravstvo i  ove  je godine  naručio četverovalentno inaktivirano cjepivo protiv sezonske gripe koje je kao i dosadašnjih godina bilo besplatno za naše korisnike. Sastav ovogodišnjeg cjepiva protiv gripe sukladan je preporuci Svjetske zdravstvene organizacije za ovu sezonu, a temelji se na rezultatima kontinuiranog praćenja genskih i antigenskih osobina cirkulirajućih virusa gripe u prethodnoj sezoni.*

*U našem Domu  cijepljenje protiv gripe provedeno je 29.listopada.2024. u zgradi C  13 korisnika, a 30.listopada 2024.  u zgradi  A, 40 korisnika . Cijepljenje je provedeno u organizaciji ambulante Volosko dr. Sandra Krnetić, dr.med. spec. obiteljske medicine .*

*S obzirom na to da je od ožujka 2024. godine cirkulacija virusa SARS-CoV-2 bila niskog intenziteta, a imunitet stečen ranijim cijepljenjem i/ili prebolijevanjem je relativno kratkog vijeka..*

*U Hrvatskoj i brojnim drugim zemljama EU, tijekom kolovoza zamjećuje se postupan porast broja oboljelih od COVID-19 te se prema preporukama HZJZ Zagreb, 8. kolovoza 2024. verzija 15. navode Preporuke za cijepljenje protiv bolesti COVID-19 – ljeto/jesen 2024. godine. Bez obzira na preporuku naši korisnici ove godine nisu iskazali interes za cijepljenje protiv COVID-19.*

*Pneumokokno cijepljenje osoba pod povećanim rizikom je definirano tzv. Programom 2 navedeno na stranicama Hrvatskog zavoda za javno zdravstvo za koje naši korisnici ove godine nisu iskazali interes .*

*Zdravstveni rizici predstavljaju potencijalne izvore i puteve širenja bolesti. Međutim, rizici se mogu kontrolirati, odnosno svesti na razinu koja neće imati štetan utjecaj na zdravlje naših korisnika .* *Tijekom 2024 godine održana su dva sastanka Povjerenstva, HACCP i tima za kontrolu infekcije u Domu.*

*Povjerenstvo, HACCP i tim za kontrolu infekcije u svom radu 2024 godine svakodnevno provodio odgovarajuće mjere u svrhu očuvanja i poboljšanja životne okoline u Domu i dalje se provodilo pojačano čišćenje i higijena prostora i svi su zaposlenici odgovorni za dodatno održavanje higijene u svojoj radnoj okolini i za provjetravanje prostora.*

 *Komunikacija s vanjskim suradnicima NZZJZ PGŽ-a također se najčešće odvijala telefonskim putem.*

*Kontakt i komunikacija s članovima obitelji provodila se bez ograničenja i zatvaranja ustanove za posjete, svakodnevno, izuzetno dinamično, i telefonski.*

 *Psihološka i psihijatrijska pomoć za stanare osigurana je kroz suradnju s vanjskim psihijatrom koji Dom posjećuje više puta mjesečno.*

 *U 2024. godini nastavljena je suradnja s Fakultetom zdravstvenih studija Rijeka – preddiplomski studij sestrinstva/Kolegij zdravstvena njega starijih osoba i preddiplomski studij – fizioterapija/Kolegij fizioterapija starijih osoba. Dolaskom studenata naši su korisnici i zaposlenici dobili dodatnu pomoć i podignuta je razina stručnog rada i kvalitete usluga. Dolazak studenata obogatio je život naših stanara, osnažio im psihofizičku kondiciju, a studentima omogućio stjecanje novih iskustava potrebnih za dodatno obrazovanje.*

*Izvaninstitucionalna suradnja u prošloj godini se ostvarila kroz uključivanje u projekt Fakulteta zdravstvenih studija Sveučilišta u Rijeci „Razvoj ključnih fizioterapijskih kompetencija prvostupnika fizioterapije u domovima za starije i nemoćne“. Projekt se provodi u okviru programa Sveučilišta u Rijeci „Istraživačko-razvojni projekti u obrazovanju – UNIRI CLASS“ programska linija A3 Praktične kompetencije za budućnost i usmjeren je na slabo pokretne i nepokretne korisnike Doma s ciljem senzibilizacije, snaženja i povećanja stručnih kompetencija studenata fizioterapije.*

*Rad s djelatnicima Doma Odjela njege i brige zaposlenika najvećim djelom bio je fokusiran na planiranje rasporeda rada kako bi se osigurao dovoljan broj djelatnika u smjeni za održavanje kontinuiteta radnih procesa.*

*Uvođenjem standarda kvalitete E-Qalin naši zaposlenici su sudjelovali na stručnim edukacijama izvan Doma i radi razmjene iskustva, znanja i vještina. Aktivno su bili uključeni u nastavak implementacije sustava kvalitete u Domu koji se odvijao i koordinirao planski.*

*Provedene su interne edukacije za zaposlenike Odjela prema planu trajnog usavršavanja. Od vanjskih predavača ugostili smo prof. Rosandu Guščić koja je u suradnji s Dr. Draškom Tomljanovićem, spec. psihijatrije, održala predavanje na temu: Prevencija sindroma izgaranja.*

*Edukacija je održana u listopadu 2024. kako bi obilježili Svjetski dan mentalnog zdravlja, a radi podizanja svijesti o važnosti promicanja mentalnog zdravlja.*

*U suradnji s Fakultetom zdravstvenih studija Sveučilišta u Rijeci provedeno je istraživanje na temu Sociodemografski i funkcionalni parametri kao odrednice pojavnosti sindroma krhkosti u institucionaliziranih osoba starije životne dobi.*

*U navedenom istraživanju sudjelovali su korisnici Doma koji su izrazili svoj pristanak. Funkcionalni status ispitivao se testovima koji se i sada koriste u svakodnevnom radu fizioterapeuta, čime se nije dodatno opteretilo naše korisnike.*

*Prikupljeni podaci, bit će objavljeni u znanstveno-stručnim publikacijama, te mogu pružiti dragocjena saznanja o sindromu krhkosti u našoj populaciji i dati nam smjernice o budućem preventivnom djelovanju. Istraživanje je odobreno na stručnom vijeću Doma 20. lipnja.2024.*

 *Medicinske sestre za potrebe edukacije koristile su e-portal HKMS-a gdje je omogućen pristup interaktivnim sadržajima iz područja sestrinske skrbi, te su bile uključene u rad Stručnog vijeća Doma.*

***IX. STRUČNO VIJEĆE***

*Stručno vijeće Doma ima petnaest članica i članova.*

*Tijekom 2024. godine održane su 3 sjednice proširenog Stručnog vijeća na kojima se raspravljalo i davalo mišljenja i prijedloge ravnateljici i Upravnom vijeću Doma.*

*Teme rasprava odnosile su se na stručna pitanja u vezi djelatnosti Doma, njegova ustroja, utvrđivanja programa stručnog rada, potrebe stručnog usavršavanja radnika i drugih stručnih pitanja vezanih za rad Doma:*

*- Plan i program rada Doma za 2024.*

*- Izvješće o radu Komisije za prijem i otpust korisnika za 2023.god.*

*- Prijedlog odluke o imenovanju članova Povjerenstva za kvalitetu usluga u Domu*

*- Izvještaj o stručnoj ekskurziji u Sloveniji* *E–Qalin*

*- Godišnji plan edukacije stručnih radnika*

*- Izvještaj o radu Doma za 2023. godinu*

*- Godišnji plan i program provedbe unutarnjeg nadzora Doma za 2024. godinu*

*- Izvještaj Povjerenstva za intra hospitalne infekcije za 2023. godinu*

*- Određivanje pokazatelja i njihovih skrbnika za razdoblje 2024./2025. godine u*

 *standardima kvalitete E–Qalin*

*- Individualna procjena rizika za stanare*

*- Predavanje na temu: “Burnout – sindrom sagorjevanja na poslu – prof. psih. Rosanda Krstinić Guščić*

*- Izboru novih 16 kriterija za razdoblje 2024./2025. E–Qalin*

*- Izvještaj sa E–Qalin edukacije održane na Rabu 13.11 – 15.11.2024.god*

*- Informacija o provedbi ovogodišnje Ankete o zadovoljstvu stanara, zaposlenika i*

 *rodbine u standardima kvalitete E–Qalin*

*- Plan i program rada Doma za 2025. godinu*

*U ovoj godini održao se jedan sastanak užeg Stručnog vijeća.*

***X. VOLONTERI***

*Tijekom 2024. godine potpisali smo ugovor s novim volonterom te nastavili rad sa „starim“.*

*Volonteri su u Domu obavljali razne poslove kao što su jednostavni popravci i uređenje okoliša Doma. Napravljena je nova ograda i četvero vrata za sigurnost stanara i zaštitu od pada na stepenicama u okolišu Doma u Parku Seniora..*

 *Volonteri su u Domu ukupno odradili 113 sati.*

*U sljedećoj godini želja nam je povećati broj volontera jer volonterski rad iznimno doprinosi kvaliteti života stanara te obogaćuje njihovu svakodnevicu, dok istovremeno olakšava rad djelatnicima.*

*Posebno ističemo suradnju i dolazak vatrogasaca JVP Opatija.*

***XI. RAČUNOVODSTVENO-ADMINISTRATIVNI******POSLOVI***

*Mnogobrojne dopune i izmjene zakonodavnih regulativa, kontinuirana edukacija kao i usavršavanje rada na novim programskim rješenjima obilježile su 2024. godinu.*

*Početkom 2024. godine započeo je postupak provođenja dviju unutarnjih revizija, Revizije ostvarivanja vlastitih prihoda i prihoda za posebne namjene i Revizije procesa jednostavne nabave u Domu za starije osobe „Volosko“ Opatija. Brojna dokazna dokumentacija, detaljna pojašnjenja poslovanja, konzultacije i plan djelovanja definiran preporukama Revizije rezultirale su značajnim poboljšanjem sustava unutarnjih kontrola što je temelj za učinkovito ostvarivanje planiranih ciljeva.*

*Tokom godine u potpunosti su izvršene sve potrebne aktivnosti za provedbu preporuka za Reviziju ostvarivanja vlastitih prihoda i prihoda za posebne namjene dok će se aktivnosti potrebne za realizaciju preostale četiri preporuke Revizije procesa jednostavne nabave provoditi u prvom dijelu 2025. godine sukladno Planu djelovanja.*

 *U drugoj polovici 2024. godine prikupljala se dokumentacija potrebna za donošenje rješenja o ispunjavanju mjerila za pružanje socijalne usluge smještaja za starije i/ili teško bolesne odrasle osobe. Također, tokom godine dugogodišnja dokumentacija poslovanja odlagana unutar više prostorija Doma „Volosko“ uspješno se prenijela i posložila u potkrovlju objekta „A“, u uređene i policama opremljene prostorije.*

 *Dodatni izazov tekućem radu predstavljala je i prilagodba na provođenje postupaka nabave preko nove platforme EOJN RH, međutim nabava potrebnih roba, radova i usluga doprinijela je kvaliteti života naših korisnika te poboljšala uvjete rada naših djelatnika što će i u budućem razdoblju imati veliki značaj.*

*Na složenost poslovanja osjetno je utjecala i fluktuacija djelatnika kod suradnika, u vidu smanjenja stručnosti poslovnih suradnika, dobavljača roba, radova i usluga, zbog čega se veliki dio vremena posvećuje dodatnim kontrolama, usklađenjima dokumentacije i ispravcima kod suradnika..*

*Moramo svakodnevno detaljno kontrolirati svu pismenu komunikaciju s dobavljačima i roba i usluga, uočavamo enormnu količinu grešaka u „papirologiji“. Sve ove situacije bile su veliki izazov za rad svima.*

*Također, 2024. godinu obilježio je snažan porast bruto plaća i uvođenje novog materijalnog prava (uskrsnice) te u usporedbi s 2023. godinom stabilizacijom tržišta u pogledu dostupnosti potrebnih namirnica uz dalji porast cijena.*

*S obzirom na sve veće izazove u radu i sve veću dinamiku poslovanja posebna pažnja posvećuje se stvaranju sinergijskog djelovanja njegujući odnose i komunikaciju između stanara i djelatnika Doma, ali isto tako i rodbine i vanjskog okruženja poslovnih suradnika.*

***XII. ODJEL POMOĆNO - TEHNIČKIH POSLOVA***

 ***ODSJEK PREHRANE***

 *Osobama starije životne dobi, uz zdravstvenu njegu upravo je kvalitetna prehrana jedna od najvažnijih potreba. Kuhinja u cijelosti vodi brigu o kvalitetnoj, raznovrsnoj i primjerenoj prehrani stanara. Pripremaju se tri jelovnika (standardni, dijetalni i dijabetički).*

 *U kreiranju jelovnika, osim stručnih osoba sudjeluju i predstavnici stanara. Jelovnik je objavljen na web stranici Doma. Jelovnik se prilagođava individualnim potrebama stanara na dnevnoj bazi, ako to zdravstveno stanje zahtjeva. Vodi se zapisnik sa sastanaka Komisije za izradu jelovnika.*

 *Tijekom protekle godine proveden je kontrolni HACCP pregled radnika koja dolaze u dodir s namirnicama kao i pregledi kuhinje i pratećih postrojenja, te skladišta namirnica, HACCAP tim je održao nekoliko sastanaka i uspješno riješio tekuću problematiku.*

*U kuhinji zgrade A nabavljena je nova oprema - dva hladnjaka i klima uređaj, kupljeno je novo posuđe (lonci, „daske“ za rezanje i ostalo) od kvalitetnih materijala.*

*Klima je također promijenjena u skladištu te su tako poboljšani uvjeti rada*

*skladištenja robe. Uređen je prostor garderobe i sanitarnog čvora osoblja kuhinje.*

*Provjerena je i promijenjena potrebna elektroinstalacija u kuhinji i skladištu.*

*U zgradi C je u kuhinju postavljena nova klima i bojler, te su tako poboljšani uvjeti rada.*

 *U blagovaonicama u svim zgradama se dopunjava i koristi novo stakleno posuđe. Uređen je prostor garderobe i sanitarnog čvora osoblja kuhinje kroz sanaciju nakon prodora vode nakon velikih kiša, uređene su garderobe za zaposlenike u suterenu zgrade A..*

*Provodilo se redovito odražavanje uređaja sukladno HACCP planu.*

*U skladu sa zakonskim propisima nastavljeno je zbrinjavanje otpadnog jestivog ulja, redovito se provodila deratizacija, dezinsekcija i dezinfekcija prostora kuhinje i pripadajućih prostora, te redovito zbrinjavao kartonski i ostali otpad.*

 *U zgradu „B“ hrana se doprema iz glavne kuhinje.*

***ODSJEK POMOĆNO – TEHNIČKIH POSLOVA***

*Na razini Odsjeka tehničkih i pomoćnih poslova tijekom 2024. godine najveća pažnja je posvećena održavanju i higijeni prostora Doma, te dostavi obroka korisnicima usluge pomoći u kući.*

*Posebna se briga vodi o funkcioniranju svih postrojenja u ustanovi.*

*Djelokrug i kvaliteta rada ove službe od izuzetne je važnosti za cjelokupnu djelatnost i odvija se kroz svakodnevni rad u dvije smjene kroz cijelu godinu.*

*Tijekom godine posebno je posvećena pažnja području zaštite na radu te je svom osoblju nabavljena potrebna odjeća i obuća za rad.*

*U 2024.godini uredili smo:*

*Mali salon B zgrade je prenamijenjen u sobu; ormar je montirao i preuredio volonter.*

*Čajna kuhinja na prvom katu B objekta prenamijenjena za kućansku zajednicu; kuhinju montirao volonter.*

*Napravljena ulazna rampa sa rukohvatima za prilaz s kolicima B zgradi.*

*Uređen dnevni boravak u zgradi B opremljen namještajem (kožna garnitura, novi televizor, sobna bicikla i stolni nogomet).*

*U vrtu okućnice napravljene stepenice sa rukohvatom.*

*U objektu A, B, i C promijenjena potrebna elektro-instalacija, montirane nove razvodne kutije sa automatskim osiguračima.*

*U objektu A montirani dodatni rukohvati po hodnicima i vratašca prema stepenicama na svim katovima zgrade A zbog sigurnosti stanara. Postavljena su i sigurnosna željezna vratašca prema stepenicama u Parku seniora zbog sigurnosti stanara.*

*U praonici rublja nabavljena nova oprema (profesionalna sušilica, profesionalna perilica rublja i profesionalna pegla) i klima uređaj. Za novu opremu uređen je potrebni novi ventilacijski sustav i uvedena elektroinstalacija.*

*U objektu C stara drvena stolarija zamijenjena je PVC stolarijom s roletama.*

*U objektu C kupljena je nova perilica za pranje suđa.*

*Vozili smo novo vozilo za dostavu hrane Dacia.*

*Kupljen je potreban kuhinjski tekstil (kuhinjske krpe i stolnjaci ) za blagovaone i čajne kuhinje.*

*Kupljen je potrebni potrošni inventar (koševi za smeće, plastične čaše, pribor za čišćenje podova, prozora i toaleta).*

*Tijekom godine kućni majstori održavali su objekte i otklanjali brojne kvarove, mijenjali potrebne sanitarije, rasvjetna tijela, bravariju, vodoinstalaterske cijevi, vršili bojenje zidova i zaštitu unutarnjih drvenih greda.*

*Održavanje okućnice Doma (košnja trave, obrezivanje grana stabala i grmova, sadnja cvijeća, farbanje vanjskih klupa) odvija se redovito.*

*Redovno je održavanje vatrogasnih aparata.*

*Postavljene su video kamere u objektu C.*

*U svim objektima su uklonjeni kvarovi na sustavu centralnog grijanja*

*Bilo je kadrovskih promjena koje ukazuju na sve veći problem pronalaženja dobrih radnika, čistačica i kućnih majstora. Rješenja, djelom, pronalazimo u zapošljavanju umirovljenika.*

*Servisirana su i popravljena vozila za dostavu obroka.*

*Djelatnici pomoćno tehničke službe svojim svakodnevnim trudom i radom doprinijeli su kvaliteti života stanara u Domu i olakšali rad svim djelatnicima Doma.*

***XIII. ZAKLJUČNO***

*Dom je nastavio s aktivnostima usmjerenih na pružanje kvalitetnih usluga osobama starije životne dobi.*

*Radi poboljšanja kvalitete smještaja, života i rada u Domu izvršena su daljnja ulaganja na uređenju zajedničkih unutarnjih i vanjskih prostora za stanare kao i nabava potrebne opreme, ličenje i sanacija zidova, krovova i prozora u svim zgradama.*

*Formirana je arhiva u potkrovlju zgrade A.*

*Postavljena je umjetna trava u sjenici i stepenice u Parku seniora, obnovljen je krov i postavljena nova stolarija sa roletama na sobama stanara u zgradi C.*

*Cijelu godinu smo pripremali materijal za objavljivanje novog broja Našeg glasa.*

*I na kraju godine, 13.12.2024. organizirali smo treći susret umirovljenih zaposlenica i zaposlenika Doma i druženje zaposlenica i zaposlenika povodom Božića 12.12.2024..*

*Osnivač Primorsko goranska županija je nizom mjera pomogao Domu u realizaciji aktivnosti i programa, godini koja je bila teška i neizvjesna zbog niza širih društvenih i ekonomskih okolnosti.*

*I na kraju ovog izvješća, naš Dom je mjesto susreta ljudi različitih generacija u kojem se brišu granice zaposlenik – stanar i možemo slobodno reći da za dostojan život u uvjetima doma za starije osobe nije važna samo pomoć već i dobra volja i topla riječ koja olakšava život, uho koje čuje i srce koje poštuje.*

Ravnateljica:

Gordana Saršon, mag. paed.